Chuk Korta Eklo, Sonsta Dusro?
 Chuki vinnem monis jiyelolo zalear ho sonvsar amkam ek voinkutt zata aslo. Soglleam thaim chuki ghoddttat. Khorem mhollear, jedna chuk zata te chuki velean ami kitem tori xikunk pavtat ani, ti porot na adarpak khupuch zotnay ghetat. Punn thodde zonn apli chuk mhunn manun ghevpak toyar asonant. Nimitam diun apleo chuki dusreancher thaptat. Tedna mat tanchea oxir chintnachi doxa kollun yeta. Osle monis apnnali zababdari visortat, hem mat visrunk favo na.
 Barik-motteo chuki ghoddun yetat tea vellar, tum manun gheta zalear, tujem jivit dhasti vinnem sarta ani tuka sust nhid poddtta. Tuzo goirsomoz chukin aspavop zatolea vellar, tuji chuk naslear porian, tuvem zababdari gheunk zai. Ani hatuntlean kitem tori tum dusreank xikonn diun tanche dolle ugte korpa sarkem korta. Koreanim chuk nastana chuk manun ghevop hem ek vhodd muskil kam. Punn hatuntlean tum dakhoita ek vhoddponn monisponnachem.
 Chuki adarloleo konnakuch nakat. Punn, hanga-thoim chuki-xivai tujean eksarkelem jivit fuddem vhorunk zaina. Ani zori chuki velean fuddlim panvlam tujean sarkim ghalunk zatat zalear, henvui bi ami somzunk zai; chuki zaun asat jinnecho ek gorjecho bhag, apleaponnan sudharpacho. Guneanvan har gillop ani dukhi zaunchea bodlek koxe toren dusre pavtti chuki na korop, hem niyallun pollelear odhik faideachem. Tuje chukin dusreank dukhapott korpa sarkem zalem zalear, gorjechem mhollear mannsugechi kxoma magun tuzo visvas vaddounk zata. Lojen vo gorvan ani khuxi naslolean zori tum chuk magona zalear opman kel'lo monis tujer rag dovorun ravtolo. Durdoivan, amchea soimbik korneamni amcheo chuki lipoun, dusreank bottam dakhoun guneanvkari tharaitaum tedna ami, somaza koddsun soklla poddttanv.
 Ek dis konnem tori dar dhoddoilem. Dar ugoddlem. Ek bail ani dadlo mon'xam. Tannim mhaka Iglez bhaxen Mr. & Mrs. Varghese khoim ravtat tem vicharlem. Hanv novoch tea bilddingant. Hanv noko mhunn sanglem. Ani teach vellar samkarachem flat-achem dar ugddun, mhaka disa-dispottim bilgdingache iskadir mellpi mon'xam bhair sorlim, ani mhaka zap korun, mhojea tthaim ulovpi zoddiek veng marli. Hanv thottaklom. Mhojea xezareanche nanv vo tim khoinchim hem zanna zaunk, hanvem kednanch khottpott keli na vo toxem kitem kat vicharpachi sonvoy mhaka nasli ani na. Punn ek mat. Vollkhotolea mon'xank vollkhona sanglem mhunn, te zoddiek mat mhozo rag ailo astolo. Chuk konnachi? Havem ti mhoji mhunn manun ghetli? Hoi! Kiteak? Havem sangunk zai aslem hea poilea mozleacher (1st floor-acher) khub zatincho lok ravtta. Tankam tonddan vollkotam, punn tanchim nanvam mat nokllom. --- Ani ek dis.
 Fon ailo. Ostorecho vichar. Boil ghora asa?
 Khuim gela?
 Atam mhaka kollun ailem jea mon'xak ti sodta taka add nanvan boil mhonntat asot. Ani hanvem tichea vicharak moskoreamni zap diun mhonnlem.
 Kiteak?
 Hmmmm! Kitem? Konn tum? Sangchem nhoi aslem? Ho wrong number mhunn?
 Chukun fonache ankdde dusrea fonar lagle mhunn sorry magche bodlek mhoji chuk zal'lea porim ti uloili. Poilea voile suvater fonache ankdde pollenastana fon korop hi tichi chuk asli. Mhoje ixtt-mitr opatt; ani mhozo mobile number zaite zonnank khobor aslolean hatuntlean konn tori vollkichi astoli mhunn somzun, hanv soroll nitt ulounk laglom. Horxim tichea mobile-ache fona-ankdde mhojea mobilar nond zal'le. Fon korun tichi chuk tonddar marchi dislolem. Punn hatunt mhaka faido aslo? Chukloleank bhogsuchem oxem Kristi Povitr Pustokar mellta. Punn ek mat. Hanv kitem tori xiklom. Thodde monis apli chuk vollkhun ghevpak toyar nant mhunn, spoxttponnim tea disa kollun ailem. 